
Oklahoma terror


Kapittel 1

BYEN HET INGALLS og lå femten kilometer øst for Stillwater i Oklahoma Territory.

Denne dagen – den 1. september – lå heten som et lokk over den lille byen. De støvete gatene var folketomme. Et par hester døset under et skur og gadd knapt slåss med fluene.

En stor, overdekket vogn med seks muldyr i draget trillet langsomt nedover Main Street.

En fjorten års gutt trasket skrått over gaten med en vannbøtte i hånden. Han var barhodet, og gikk fort for å nå frem til brønnen før støvet fra vognen nådde ham.

Lenger nede i gaten kom en gammel, hvithåret neger på et magert muldyr. Han hadde kurs for Ingalls Saloon midt i Main Street.

Vognen passerte brønnen. Den fjorten års gutten satte bøtten ned, grep sveiven og begynte å arbeide. Det knirket i blokken, og det kom dumpe smell fra brønnveggene da bøtten nærmet seg dagslyset.

En mann kom ut av saloonen, myste oppover gaten, fikk øye på vognen og stusset. Han tok et skritt til side for stolpen for å se bedre, og plutselig krøket han seg sammen og satte i et brøl.

I samme øyeblikk stanset vognen, seilduken ble heist opp, og et halvt dusin geværmunninger kom til syne over karmen.

I neste øyeblikk smalt en voldsom skuddsalve.

Mannen foran saloonen bykset bak stolpen mens han rev opp to revolvere. Inne i saloonen ble vinduene knust på et blunk, og skuddene pisket over gaten. Vognkarmene fikk en rekke flisete hull, og et par geværer dumpet rykende ned i støvet. Muldyrene fikk panikk og dro vognen fremover på stillestående hjul.

Det kom et dempet utrop fra vognens indre, og fire mann bykset over karmen på baksiden og spredte seg. To av dem tok peiling på den steinsatte brønnen. Mannen bak stolpen siktet omhyggelig og skjøt to ganger. Den første fikk skuddet i ryggen, stupte voldsomt fremover og knuste hodet mot brønnringen. Den andre ble truffet i låret, falt og trillet hjelpeløst mot brønnen der den fjorten års gutten sto og gråt høyt av skrekk.

En rasende salve fra saloonvinduene nådde ham. Støv og sand og steinsplinter sto som en sky om den sårede mannen, og da støvet drev vekk, lå han presset opptil brønnkanten som en istykkerslitt filledokke. Gutten lå ved siden av ham.

De to andre fra vognen hadde stukket seg inn i hvert sitt smug. De skjøt på saloondøren og vinduene mens de forsøkte å rope til hverandre. Mannen foran saloonen sto ennå bak stolpen og ladet om revolverne sine. Stolpen var av eik og en fot i diameter, og det harde treverket holdt. Det ulmet i de flisete hullene etter prosjektilene.

Plutselig smalt det fra sidegatene på hver side av saloonen – det var noen som hadde gått bakveien.

– Stallen, Bill! kom et dempet brøl gjennom skuddlarmen.

– Okay! Dekk oss!

En gjenstand for i en bue over gaten og etterlot en tynn, gråblå røykstripe. I neste sekund eksploderte den store vognen i et ildblaff som sendte brennende rester av tre og seilduk over halve byen. Rykende biter av mennesker klasket i støvet, og de nærmeste husene fikk et grotesk, rødt mønster av «regndråper» over takene. En ny røykstripe, en ny eksplosjon, og en ildkule slo hjørnet av huset der den ene mannen fra vognen sto. Da røyken drev vekk, var mannen forsvunnet – det eneste som lå igjen, var en støvel og noen svidde klesfiller. En lyserød benstump stakk opp av støvelen, som ved et mirakel var uskadd. Ja, selv sporen var uskadd.

– Kom igjen, karer!

Den siste mannen fra vognen føk midt ut i gaten. Den lange Winchesteren hans spyttet flammer og røyk. Så ble han truffet og gikk over ende.

En etter en red de ut av leiestallen med ville hyl. Den sårede lå på siden. Han hadde mistet geværet. Blodig lå han med hånden som en skygge over øynene og tellet dem.

– Tre … fire … seks!

Så sank hånden ned, hodet fulgte etter, og han lå stille.

Røyken drev langsomt vekk fra Main Street.

Først noen minutter senere våget folk seg frem. De gikk på tærne ut i det sviende solskinnet. Noen heiste opp vann og fikk slukket de spredte brannene, andre bar den døde gutten forsiktig av gårde.

Men de seks som hadde skjult seg i vognen, var det ingen som brydde seg om – i hvert fall ikke de tre som var synlige.

En skinnkledd skikkelse kom langsomt ut av saloonen, skrådde rundt den hullete eikestolpen som holdt skråtaket over døren, og slentret langsomt ut i gaten. Bak henne samlet det seg en liten, taus flokk. For det var en kvinne i skinnklærne, en ganske ung, slank, vakker pike i tjueårene.

Flokken gikk langsomt bort til brønnen der to av dem lå. Piken snudde den ene med foten. Han var ugjenkjennelig – det var mannen som knuste hodet mot brønnmuren.

Men den andre var noenlunde uskadd i hodet.

Piken så ned i det forvridde ansiktet.

– Det er Steve Burke! sa hun kaldt.

Mennene mumlet og flirte.

Nede fra gaten kom et nytt rop:

– Sawyer lever ennå!

– La ham ligge!

– Han blør fælt, Annie!

– La ham ligge!

Piken beveget munnen en stund, så spyttet hun i den døde Steve Burkes ansikt, snudde på hælen og gikk ned til saloonen igjen.

Bak henne lå Edmond Sawyer og forblødde i den sviende heten. En kjøter snuste på ham. Så begynte dyret knurrende å slikke i seg blodet.

Sawyer levde i nærmere tjue minutter.

Det ble veddet om det i skyggen foran saloonen.

BYEN HET INGALLS. Den lå i Oklahoma Territory.

Det hendte den 1. september, klokken seksten tretti.


Kapittel 2

BLODIG SLAG I INGALLS!

Bill Doolin og hans oklahombres utsletter seks lovmenn! U. S. Marshal Steve Burke og fem av hans assistenter drept i Main Street …

Nyheten nådde Kansas City neste dag, og den 3. september kunne Morgan Kane lese om det i Kansas Chronicle i messen i Fort Leavenworth, der han var gjest i et pokerlag med fortets offiserer.

– Oklahoma, sa en mager kaptein betydningsfullt, som om det var forklaring god nok. De andre i kortlaget så på Morgan Kane – ikke bare fordi en kollega av ham var drept, men fordi de visste at han hadde vært i Oklahoma da en del av det tidligere indianerterritoriet ble åpnet for nybyggere.*

Kanes ansikt var ubevegelig. Eller var det en anelse av raseri i de smale øyekrokene, en liten stramming i munnvikene?

– La oss spille kort, karer, brummet Kane.

De spilte videre.

Kane begynte å tape. Han spilte ukonsentrert. Da laget brøt opp ved ellevetiden, var han glad til, for han hadde tapt en halv månedslønn, og det var nok.

Han sa god natt, hentet hesten sin og red nordover mot Union Ranch, som lå innenfor fortets område. Bak ham lå den brede og dovne Missouri River med en lang, skjelvende månestripe, som fra tid til annen ble splintret av en båt eller bølgene fra en båt.

Oklahama …

Det var som et stikkord til ham selv. Det var i Oklahoma han hadde fått sitt uhyggelige tilnavn – «Killer» Kane – etter det blodige slaget i Coffeyville der han og Jesse Rawlins hadde utslettet Dalton-banden på en måte som ga gjenlyd over hele landet.*

Han red hurtigere, uten noen spesiell grunn – han bare følte en viss trang til å komme seg tilbake til rommet sitt, stolen og flasken. Han likte ikke å drikke for mye i nærvær av offiserene i Fort Leavenworth. Han så dem ofte nok som det var – på skytebanen for eksempel.

Bill Doolin …

Det var ikke bare rent «faglig» interesse som fikk Morgan Kane til å lese om den fredløse fra indianerterritoriet og hans blodige ugjerninger, men fordi den eneste overlevende av Dalton-klanen – Bill Dalton – hadde sluttet seg til Doolins oklahomhres, som en vittig journalist hadde kalt banden.

Det var et rent tilfelle at ikke Bill Dalton delte sine brødres skjebne i Death Alley i Coffeyville under det mislykkede bankranet, og det så ut til at Bill – vill av raseri over brødrenes død – hadde bestemt seg til å hevne dem.

At Bill Doolins oklahombres hadde drept en marshal og fem assisterende marshaler, var et blodig bevis på det. De burde vite hva det innebar. Det var velkjent at Ingalls var bandens faste skjulested, en by der innbyggerne ikke bare ga morderne mat og tak over hodet, men også hjalp dem når det trengtes. Det var for så vidt karakteristisk for byen at U.S. Marshal Steve Burke og hans oppbud måtte snike seg inn i byen skjult i en fraktvogn.

Var det Morgan Kanes rykende tjenesterevolver i Coffeyville som satte i gang den kjedereaksjonen som fikk sin utløsning den hete septemberdagen i Ingalls?

Sludder! Det var å overdrive sin egen betydning en smule! Bill Dalton var ikke pytt og panne i Doolins gjeng, han var vel ikke engang regnet som en av de «store». Det var Bill Doolin, en eks-Arkansas-eventyrer, som var den suverene leder. Doolins bøddel var «Red Buck» – eller George Weightman – en av territoriets farligste revolvermenn, som dommer Isaac Parker – galgedommeren, som han ble kalt – hadde utlovet en belønning på tusen dollar for å få brakt for retten. Det var penger han ville betale privat. Den tredje av «de store» var Dan Clifton – eller «Dynamitt-Dick» som han ble kalt, og den fjerde var Tulsa Jack, en foreldreløs guttunge som en ranchformann hadde funnet vandrende ute på prærien, stum og forvirret og halvt oppbrent av solen. Ingen visste hvem gutten var, eller hvor han kom fra, og formannen som fant ham, kalte ham rett og slett «Tulsa Jack» etter byen der han brakte inn gutten for å få ham under legebehandling.

Men Doolin hadde også andre hjelpere, blant annet en annen Dick, «Little Dick» Hopkins – en ung, vill revolvermann fra det utemmede territoriet. Og Arkansas Tom, også en morder uten etternavn, og «Little Bill» Raidler, en forhenværende bokser fra Omaha som hadde drept flere mann i ringen. Og hvor mange lojale «venner» og hjelpere banden hadde i territoriet, var et åpent spørsmål, men avisene hadde antydet flere hundre – blant annet et par kvinner som ingen kjente som andre enn «Little Britches» og «Cattle Annie».

Kane red inn på Union Ranch, satte inn hesten sin og stakk innom messen for å se om noen var oppe. Men den var tom, så han gikk direkte til sitt eget rom etter et kort, nesten granskende blikk på det lysende vinduet i den store hovedbygningen – lyset fra Shanes kontor.

Kane tente lampen, tok av seg jakken, hatten, revolverbeltet og støvlene og brettet ut avisen han hadde rasket med seg.

Han leste en stund, hentet en flaske bourbon, tok en slurk og leste videre.

Da avisen gled ned på gulvet, ble han sittende og se fremfor seg med smale øyne.

Avisen antydet at en eller flere av de «store» marshalene nå ville bli sendt til Oklahoma. Navn som «Heck» Thomas, Bill Tilghman, Chris Madsen, Bud Ledbetter og Morgan Kane ble nevnt.

Kane smilte bittert. Omsider var han en av dem. Det hadde tatt ham mange og blodige år å nå denne posisjonen – å bli nevnt på lik linje med landets mest berømte U.S. Marshaler. Morgan Kane var ikke lenger en ukjent, et navn, en silhuett. Han var et menneske, en lovmann, et begrep.

Kane løftet hodet, som om han lyttet etter skritt i korridoren. I et øyeblikks klarsyn så han Shane, bøyd over rapporter og brev fra administrasjonen i Oklahoma, kanskje ilbrev fra den føderale regjeringen. Kanskje Shane i dette øyeblikk bestemte seg for å avslutte det som fikk en foreløpig stopp i Death Alley, Coffeyville.

Situasjonen minnet litt om tilstandene i Tombstone, Arizona Territory etter at Wyatt Earp hadde rensket opp i byen. Da Earp forsvant, trakk de inn igjen – den indre, harde kjernen i Ike Clantons bande. Morgan Kane fikk jobben med å overta etter Earpklanen – og da han forlot Tombstone, ble byen aldri den samme.*

Kane rullet seg en sigarett, tente den og blåste tankefulle røykringer mot taket. Han følte en viss stramming i magen. Var han nervøs? Redd?

Han trakk hissig på sigaretten. Ingen grunn til det! Han ville ikke bli alene – hvis han ble satt på jobben. Dertil var territoriet for stort og banden for bevegelig.

Han tok en drink til og tvang seg til å slappe av. Han sa til seg selv at han laget høner av fjær. Thomas, Tilghman, Madsen og Ledbetter var fullt ut i stand til å hamle opp med oklahombres uten hjelp av Morgan Kane. Tre av dem var dessuten statsmarshaler for nettopp Oklahoma Territory. Det var bare Bud Ledbetter som hadde Morgan Kanes status – en slags frilans marshal som ble sendt dit det var bruk for ham.

Kane rullet en ny sigarett og tente den med stumpen av den gamle. Han plundret litt, og så til sin ergrelse at hånden hans dirret.

Han bannet ergerlig og rev av en fyrstikk. Han glodde grettent fremfor seg. Hvorfor satt han her og hisset seg opp, med strittende ører, som om en ordonnans listet seg nedover korridoren i dette selvsamme øyeblikk? Hvorfor var han nervøs? Var Bill Doolin og George Weightman og Bill Dalton verre enn for eksempel Pony Deal, Billy Claiborne, John Ringo og Johnnybehind-the-Deuce i Tombstone?

– Ja!

– Ja! mumlet han halvhøyt.

Men hvorfor? Fordi det lå et par år imellom? Fordi Oklahoma var et så stort, vilt og sammensatt land? Fordi det lå så strategisk plassert mellom Kansas og Texas, et ønskested for menn på flukt for loven? Fordi landet var så spredt bebodd; på grunn av indianerreservatene som delte landet opp i «soner»?

Svaret var et sammensatt, betinget ja, til alle spørsmålene.

Kane reiste seg urolig, hentet det tunge revolverbeltet og ble sittende med det over knærne mens han tuklet med den store, blålige revolveren og det klebrige skjeftet av guttaperka. Han visste ikke hvorfor han gjorde det, han hadde ingen klar mening med det – det var som om han måtte ha noe å holde seg til, noe konkret å ta i …

______________

* Se Morgan Kane bok 43, Blodig jord

* Se Morgan Kane bok 56, Killer Kane.

* Se Morgan Kane bok 38, Duell i Tombstone

Oklahoma. Det var
som et stikkord til
ham selv.

Det var der han
hadde fatt sitt
uhyggelige tilnavn:
«Killer» Kane.








